REGOLAMENT TAL-KUMMISSJONI (KE) Nru 1557/2004
ta’ l-1 ta' Settembru 2004
li japprova l-operazzjonijiet li jivverifikaw il-konformità ma’ l-istandards għall-kummerċjalizzazzjoni applikabbli għal ċertu frott frisk li jsiru fi New Zealand qabel l-importazzjoni fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħaxix (1), u b’mod partikolari l-Artikolu 10 tiegħu,
Billi:
(1)
L-Artikolu 7 tar-Regolament tal-Kummissjoni (KE) Nru 1148/2001 tat-12 ta’ Ġunju 2001 dwar verifikazzjonijiet tal-konformità ma’ l-istandards għall-kummerċjalizzazzjoni applikabbli għall-frott u l-ħaxix frisk (2), jistipula l-kundizzjonijiet għall-approvazzjoni ta’ l-operazzjonijiet ta’ verifikazzjoni li saru minn xi pajjiżi terzi, li jagħmlu talba għal hekk qabel l-importazzjoni fil-Komunità.
(2)
Fit-30 ta’ April 2004, l-awtoritajiet ta’ New Zealand bagħtu talba lill-Kummissjoni għall-approvazzjoni ta’ l-operazzjonijiet ta’ verifikazzjoni li jsiru taħt ir-responsabbiltà ta’ l-Awtorità għas-Sigurtà fl-Ikel ta’ New Zealand (NZFSA) għat-tuffieħ, il-lanġas, u l-frott tal-kiwi. L-ispezzjonijiet tat-tuffieħ, il-lanġas u l-frott tal-kiwi, li jsiru bil-għan li jiddeterminaw il-konformità ma’ l-istandards għall-kummerċjalizzazzjoni, isiru jew mill-Ispetturi tal-Grad ta’ l-Industrija, li huma kkontrollati minn awdituri rikonoxxuti mill-NZFSA, jew direttament minn awdituri jew spetturi rikonoxxuti mill-NZFSA. It-talba sottomessa minn New Zealand tgħid li l-entitajiet ta’ spezzjoni msemmija aktar qabel għandhom il-ħaddiema, it-tagħmir, u l-faċilitajiet meħtieġa biex jagħmlu l-verifiki, li jużaw metodi ekwivalenti għal dawk imsemmija fl-Artikolu 9 tar-Regolament (KE) Nru 1148/2001 u li l-frott frisk ta’ l-ispeċi msemmija aktar qabel esportat minn New Zealand lejn il-Komunità jilħaq l-istandards Komunitarji għall-kummerċjalizzazzjoni.
(3)
L-informazzjoni mibgħuta mill-Istati Membri lill-Kummissjoni turi li, fil-perijodu bejn l-1997 u l-2003, l-inċidenza ta’ nuqqas ta’ konformità ma’ standards għall-kummerċjalizzazzjoni fost il-frott u l-ħaxix frisk importat minn New Zealand b’mod ġenerali u fost l-ispeċi li għalihom saret it-talba b’mod partikolari kienet baxxa ħafna.
(4)
Rappreżentanti ta’ l-awtoritajiet ta’ New Zealand ipparteċipaw fi sforzi internazzjonali biex jiftiehmu dwar standards għall-kummerċjalizzazzjoni għall-frott u l-ħaxix fi ħdan il-Working Party on Standardisation of Perishable Produce and Quality Development tal-Kummissjoni Ekonomika għall-Ewropa tan-Nazzjonijiet Uniti (UNECE). Barra minn hekk, New Zealand jipparteċipa fl-Iskema għall-Applikazzjoni ta’ Standards Internazzjonali għall-Frott u l-Ħaxix ta’ l-Organizzazzjoni għall-Kooperazzjoni u l-Iżvilupp Ekonomiku (OECD).
(5)
Il-verifiki fuq il-konformità mwettqa minn New Zealand għandhom għalhekk jiġu approvati b’effett mid-data ta’ l-implimentazzjoni tal-proċedura għal kooperazzjoni amministrattiva kif ipprovdut fl-Artikolu 7(8) tar-Regolament (KE) Nru 1148/2001.
(6)
Il-miżuri pprovduti f’dan ir-Regolament huma skond l-opinjoni tal-Kumitat ta’ Tmexxija għall-Frott u l-Ħaxix Frisk,
ADOTTAT DAN IR-REGOLAMENT:
Artikolu 1
Il-verifiki fuq il-konformità ma’ l-istandards għall-kummerċjalizzazzjoni applikabbli għat-tuffieħ, il-lanġas, u l-frott tal-kiwi li jsiru minn New Zealand qabel l-importazzjoni fil-Komunità huma b’dan approvati skond l-Artikolu 7 tar-Regolament (KE) Nru 1148/2001.
Artikolu 2
Id-dettalji ta’ l-awtorità uffiċjali u l-entità għall-ispezzjoni fi New Zealand, kif imsemmija fit-tieni subparagrafu ta’ l-Artikolu 7(2) tar-Regolament (KE) Nru 1148/2001, huma mogħtija fl-Anness I ta’ dan ir-Regolament.
Artikolu 3
Iċ-ċertifikati msemmija fit-tieni subparagrafu ta’ l-Artikolu 7(3) tar-Regolament (KE) Nru 1148/2001, li jinħarġu wara l-verifiki msemmija fl-Artikolu 1 ta’ dan ir-Regolament, għandhom isiru fuq formoli li jikkonformaw mal-mudell li hemm fl-Anness II ta’ dan ir-Regolament.
Artikolu 4
Dan ir-Regolament għandu jidħol fis-seħħ fl-għoxrin jum wara d-data tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Hu għandu japplika mid-data tal-pubblikazzjoni fis-serje C tal-Ġurnal Uffiċjali ta’ l-Unjoni Ewropea tan-notifika msemmija fl-Artikolu 7(8) tar-Regolament (KE) Nru 1148/2001, dwar it-twaqqif ta’ kooperazzjoni amministrattiva bejn il-Komunità u New Zealand.
Dan ir-Regolament għandu jorbot fit-totalità tiegħu u japplika direttament fl-Istati Membri kollha.
Magħmul fi Brussell, nhar l-1 ta' Settembru 2004.